Այս մի քանի տողերից պարզ է դառնում, որ Վարուժանի այդ ժամանակաշրջանի քերթվածներից շատերը մնացել են անտիպ և պահպանվել բանաստեղծի սևագիր և մաքրագիր տետրերում, որոնց նա հետագայում չի անդրադարձել հրատարակության տալու համար, որովհետև Վարուժանը իր ուսանողական տարիներին ունեցավ ստեղծագործական բուռն վերելք, ստեղծեց նորանոր քերթվածներ, որոնք հրապարակ գալով ժամանակի հայ պարբերական մամուլում, ստեղծում էին «Ցեղին սիրտը» հրաշալի հատորի բովանդակությունը: Բարեբախտաբար, վաղ շրջանի ստեղծագործությունները պահպանվելով Վարուժանի տետրերից մի քանիսում՝ փրկվել են կորստից, մնացել երկար տարիներ հեղինակի ժառանգների մոտ և ի վերջո 1968 թվին հասել են հայրենիք ու տեղ գտել Գրականության և արվեստի թանգարանի հեղինակի անվան արխիվում: Պահպանված բազմաթիվ քերթվածներից մի քանիսը ներկայացնում ենք «Գարուն» ամսագրի ընթերցողներին: